钦定古今图书集成/明伦汇编/氏族典/第028卷 > 《廖用贤尚友录》 > 种师道
## 钦定古今图书集成/明伦汇编/氏族典/第028卷 > 《廖用贤尚友录》 > 种师道

按《宋史种世衡传》：“世衡孙师道，字彝叔，少从张载学，
以荫补三班奉职，试法易文阶，为熙州推官，权同谷
县，通判原州，提举秦凤常平，议役法。忤蔡京旨，换庄
宅使、知德顺军。又谓其诋毁先烈，罢入党籍，屏废十
年。以武功大夫、忠州刺史、泾原都钤辖，知怀德军。童
贯握兵柄，见者皆旅拜，师道长揖而已。召诣阙，徽宗”
访以边事，赐袭衣、金带，以为提举秦凤弓箭手。时五
路并置官，帝谓曰：“卿，吾所亲擢也。”贯滋不悦，师道不
敢拜，以请，得提举崇福宫。久之，知西安州，累迁龙神
卫四厢都指挥使、洺州防御使、知渭州。督诸道兵，城
席苇土，赋工。敌至，师道击之，敌大溃，卒城而还。又征
臧底城，旬日城溃。帝喜，进侍卫亲军马军副都指挥
使、应道军承宣使。从童贯为都统制，拜保静军节度
使。贯谋伐燕，师道谏，贯不听，劾致仕。金人南下，趣召
之。师道方居南山豹林谷，闻命即北至洛阳，趋汴水
南，径逼敌营。金人惧，徙砦守牟驼冈。时师道春秋高，
天下称为“老种。”钦宗闻其至，喜甚，开安上门，命李纲
迎劳。时已议和，师道请“缓给金币，使彼惰归，扼而歼
诸河。”执政不可。金师退，加检校少师，进太尉，换节镇
洮军，为河北、河东宣抚使，屯滑州。既而师中战死，姚
古败，朝廷震𢙀，召师道还。太原陷，又使巡边，次河阳，
召还，卒，年六十七。建炎中，赠少保，谥曰忠宪。